Source: http://www.finlex.fi/fi/laki/alkup/1988/19881363
Timestamp: 2020-02-21 10:20:18+00:00
Document Index: 10265534

Matched Legal Cases: ['§2', '§ 3', '§5', '§6', '§7', '§8', '§9']

Asetus kalansaaliin hintatuesta annetun asetuksen… 1363/1988 - Säädökset alkuperäisinä - FINLEX ®
Olet tässä: Finlex › Lainsäädäntö › Säädökset alkuperäisinä › 1988 › 1363/1988
Asetus kalansaaliin hintatuesta annetun asetuksen muuttamisesta
Maa- ja metsätalousministeriön toimialaan kuuluvia asioita käsittelemään määrätyn ministerin esittelystä muutetaan kalansaaliin hintatuesta 5 päivänä joulukuuta 1975 annetun asetuksen (919/75) nimike, 1§, 2§:n 2 momentti, 3§:n 1 momentti, 5§:n 1 momentti sekä 6, 7, 8 ja 9§ seuraavasti:
Kalastustuloasetus
Kalastustulolaissa (1157/88) tarkoitettua hintatukea suoritetaan ensisijaisesti silakasta ja kilohailista. Hintatukea voidaan suorittaa myös ahvenesta, hauesta, muikusta, siiasta ja turskasta.
Henkilön katsotaan saavan kalastuksesta toimeentulonsa tai oleellisen osan siitä, jos hänen kalastuksesta saamansa tulon määrä ja sen osuus kokonaistuloista nousevat maa- ja metsätalousministeriön vahvistamiin vähimmäismääriin eivätkä muut tulot ylitä ministeriön vahvistamaa enimmäismäärää. Ministeriö voi vahvistaa hintatuen enimmäismäärän.
Milloin ihmisravinnoksi käytettävä kala on luokiteltu siten kuin tuoreen kalan käsittelystä ennen kulutukseen tai jalostettavaksi toimittamista annetussa asetuksessa (410/84) on säädetty, voidaan luokittelu ottaa huomioon vähimmäis- ja tavoitehintoja määrättäessä.
Kalastustulolain 3§:ssä tarkoitettu saaliin määrä arvioidaan kolmen lähinnä edeltäneen vuoden saaliiden keskimäärän perusteella.
Kalastustulolain 6§:ssä tarkoitettuina maa- ja metsätalousministeriötä avustavina kalatalousjärjestöinä toimivat kalastajaliitot sekä asianomaiset maatalouskeskukset.
Kalastustulolain 2§:n 2 momentissa tarkoitettu kalastajia edustava järjestö on Suomen Ammattikalastajaliitto r.y., kalakauppaa edustava järjestö on Suomen Kalakauppiasliitto r.y., kalanjalostusteollisuutta edustava järjestö on Elintarviketeollisuusliitto r.y. ja turkistuottajia edustava järjestö on Suomen Turkiseläinten Kasvattajain Liitto r.y.
Ennen kalastuksen hintatukilautakunnan asianomaisten jäsenten määräämistä on kuultava ammattikalastajien ja kalatalousjärjestöjen edustajia.
Kalastustulolain 1§:n 1 momentissa tarkoitetun tavoitteen saavuttamiseksi kalastustuloneuvotteluissa voidaan neuvotella myös muiden kuin edellä 1§:n 1 momentissa tarkoitettujen kalalajien hinnoista.
Kalastuksen hintatukilautakunta voi myös pyydettäessä antaa viranomaisille lausuntoja kalastusta koskevista tukihakemuksista.
Tarkempia määräyksiä kalastustulolain 6§:n 2 momentissa tarkoitetusta kalatalousjärjestöille suoritettavasta korvauksesta samoin kun asetuksen täytäntöönpanosta antaa tarvittaessa maa- ja metsätalousministeriö.
1 §2 § 3 §5 §6 §7 §8 §9 §